b'\n_START_ARTICLE_\nWanklov motor\n_START_PARAGRAPH_\nWanklov motor (tudi Wanklov kro\xc5\xbeni motor, oziroma Wanklov rotacijski motor) je vrsta motorja z notranjim zgorevanjem.\n_START_SECTION_\nOpis motorja\n_START_PARAGRAPH_\nMotorje z vrte\xc4\x8dim se batom ali rotacijske motorje imenujemo po njihovem izumitelju Felixu Wanklu tudi wanklove motorje. Velika prednost wanklovega motorja je v tem, da se bat ne giblje gor in dol, marve\xc4\x8d se vrti. Motor je manj\xc5\xa1i, la\xc5\xbeji in ima manj premi\xc4\x8dnih delov kot obi\xc4\x8dajni motor s premo\xc4\x8drtno gibajo\xc4\x8dim se batom._NEWLINE_Wanklov motor je sestavljen iz ovalnega, v sredini nekoliko stisnjenega ohi\xc5\xa1ja (trohoidno ohi\xc5\xa1je), v katero se prilega rotor (bat) v obliki trikotnika z izbo\xc4\x8denimi stranicami. S sestavljanjem dveh ali ve\xc4\x8d takih motorjev dobimo ve\xc4\x8drotorski motor, ki ima ve\xc4\x8dje zmogljivosti. Pri vsakem vrtljaju rotorja se motorna gred (pogonska gred) trikrat zavrti. Rotor se obra\xc4\x8da v ohi\xc5\xa1ju ekscentri\xc4\x8dno, in sicer tako, da so njegovi trije vogali vedno na steni ohi\xc5\xa1ja. Rotor je z motorno gredjo povezan s planetnim gonilom. Med tremi stranicami rotorja in notranjo steno ohi\xc5\xa1ja so trije delovni prostori, katerih prostornina se med vrtenjem rotorja stalno spreminja._NEWLINE_V ohi\xc5\xa1ju sta name\xc5\xa1\xc4\x8deni tudi ena ali dve sve\xc4\x8dki in po ena sesalna ter izpu\xc5\xa1na odprtina, ki ju eno za drugo odpira vrte\xc4\x8di se rotor. V vsakem delovnem prostoru poteka tako pri vsakem vrtljaju rotorja \xc5\xa1tiritakten proces, ki ustreza \xc5\xa1tiritaktnemu procesu obi\xc4\x8dajnega batnega motorja: sesanje, kompresija, delo, izpuh. Ker so med rotorjem in ohi\xc5\xa1jem trije delovni prostori (komore), opravi motor pri vsakem vrtljaju motorja tri delovne takte._NEWLINE_Rotor je na treh vogalih (temenih) in na bokih, torej na vseh sti\xc4\x8dnih povr\xc5\xa1inah z ohi\xc5\xa1jem, tako zatesnjen, da plini ne morejo iz ene delovne komore v drugo._NEWLINE_Ve\xc4\x8dina wanklovih motorjev ima uplinja\xc4\x8d, vendar obstajajo tudi taki z vbrizgavanjem goriva. Wanklov motor v glavnem hladi voda, rotor pa \xc5\xa1e dodatno zrak. Povsem zra\xc4\x8dno hlajenih rotacijskih motorjev v avtomobile ne vgrajujejo.'